Elhunyt Joe Frazier
A korábbi nehézsúlyú amerikai ökölvívó világbajnok a Muhammad Alival vívott legendás mérkőzéseivel beírta magát a sportág halhatatlanjai közé.
Joe Fraziert hétfőn Philadelphiában, hatvanhét éves korában érte a halál, egy hónappal azután, hogy májrákot állapítottak meg nála – közölte a sportoló családja.

Frazier 1964-ben olimpiai bajnoki címet szerzett, 1970-1973 között pedig ő volt a nehézsúlyú világbajnok.



Pályafutása csúcsán, a 70-es években háromszor is megmérkőzött Muhammad Alival, az összecsapások közül egyet ő, kettőt ellenfele nyert meg.

“A világ egy nagy bajnokot veszített el – nyilatkozta Frazier halála kapcsán Ali. – Mindig tisztelettel és csodálattal fogok emlékezni rá. Sokat gondolok a családjára és a barátaira, kitartást kívánok nekik ezekben a nehéz pillanatokban.”

Patrick Sandusky, az Egyesült Államok Olimpiai Bizottságának (USOC) kommunikációs vezetője twitter-bejegyzésében így fogalmazott: “Az USOC minden dolgozóját szomorúsággal tölti el a legendás olimpiai bajnok halála.”

Floyd Mayweather, a Boksz Világtanács (WBC) veretlen váltósúlyú világbajnoka is részvétét nyilvánította. “Őszinte részvétem a legendás Joe Frazier családjának” – írta twitter-oldalán a jelenkor egyik legjobb ökölvívója.

1971-ben Frazier legyőzte Muhammad Alit, íme az utolsó menet a meccsről:
Sport